KOMMISSIONENS BESLUTNING af 22. april 1998 om markedsføring af genetisk modificeret vårraps (Brassica napus L. ssp. oleifera) i henhold til Rådets direktiv 90/220/EØF (EØS-relevant tekst) (98/291/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/220/EØF af 23. april 1990 om udsætning i miljøet af genetisk modificerede organismer (1), senest ændret ved Kommissionens direktiv 97/35/EF (2), særlig artikel 13, og

ud fra følgende betragtninger:

Der er ved artikel 10-18 i direktiv 90/220/EØF indført en fællesskabsprocedure, hvorefter de kompetente myndigheder i en medlemsstat kan godkende markedsføring af produkter, der indeholder eller består af genetisk modificerede organismer;

en anmeldelse af markedsføring af et sådant produkt er indgivet til de kompetente myndigheder i Det Forenede Kongerige;

de kompetente myndigheder i Det Forenede Kongerige har derefter fremsendt dossieret til Kommissionen med en positiv udtalelse;

de kompetente myndigheder i andre medlemsstater har rejst indsigelse mod dette dossier;

anmelderen har siden formelt anmodet om, at anmeldelsen begrænses til at omfatte »håndtering af produktet under import og før og under oplagring og forarbejdning«;

anmelderen har siden ændret den i det oprindelige dossier foreslåede mærkning som følger:

- virksomheder, der vides at importere produktet til Fællesskabet med henblik på forarbejdning, vil blive forsynet med produktdokumentation, hvori det oplyses, at det i anmeldelsen omhandlede produkt, som er fremstillet uden for Fællesskabet af eller på licens fra Hoechst Schering AgrEvo GmbH, kan være til stede i bulkforsendelser af raps

- af produktdokumentationen vil det bl.a. fremgå at produktet er fremstillet ved genetisk modifikation, og de mulige anvendelser af produktet vil være anført

- det vil endvidere fremgå af produktdokumentationen, at der inden for Fællesskabet kan gøre sig særlige mærkningskrav gældende for produkter afledt af genetisk modificeret raps;

i henhold til artikel 13, stk. 3, i direktiv 90/220/EØF skal Kommissionen derfor træffe en beslutning efter proceduren i samme direktivs artikel 21;

Kommissionen har anmodet om en udtalelse om dossieret fra de relevante videnskabelige komitéer, der er nedsat ved Kommissionens afgørelse 97/579/EF (3); Den Videnskabelige Komité for Planter afgav udtalelse den 10. februar 1998; heri konkluderes det, at der ikke er grund til at tro, at import af dette produkt til forarbejdning vil have negative følger for menneskers sundhed eller miljøet;

efter at have gennemgået de forskellige indsigelser på baggrund af direktiv 90/220/EØF, de oplysninger, der er givet i dossieret, og udtalelsen fra Den Videnskabelige Komité for Planter er Kommissionen nået til den konklusion, at der ikke er grund til at tro, at håndtering af produktet i miljøet under import og før og under oplagring og forarbejdning vil have negative følger for menneskers sundhed eller miljøet;

artikel 11, stk. 6, og artikel 16, stk. 1, i direktiv 90/220/EØF giver mulighed for yderligere sikkerhedsforanstaltninger, hvis der fremkommer nye oplysninger om risici i forbindelse med produktet;

de i denne beslutning fastsatte foranstaltninger er i overensstemmelse med udtalelse fra det i henhold til artikel 21 i direktiv 90/220/EØF nedsatte udvalg -

VEDTAGET FØLGENDE BESLUTNING:

Artikel 1

1. Med forbehold af andre fællesskabsforskrifter, særlig Europa-Parlamentets og Rådets forordning (EF) nr. 258/97 (4), og på den i stk. 2 nævnte betingelse giver den kompetente myndighed i Det Forenede Kongerige tilladelse til markedsføring af følgende produkt, som er anmeldt af AgrEvo UK Crop Protection Ltd (Ref. C/UK/95/M5/1):

Frø af vårraps (Brassica napus L. ssp. oleifera) frembragt ved traditionelle krydsninger mellem ikke-genetisk modificeret raps og en rapslinje frembragt ved transformationsbegivenhed Topas 19/2, transformeret ved anvendelse af plasmid pOCA/Ac, indeholdende:

a) et syntetisk pat-gen, der koder for phosphinothricin-acetyltransferase, reguleret af 35S promotor- og terminatorsekvenser fra blomkålsmosaikvirus, og

b) et npt II-gen, der koder for neomycin-phosphotransferase II, reguleret af nopalin-synthetase-promotoren og en octopin-synthetase-terminatorsekvens.

2. Tilladelsen gælder markedsføring af produktet for så vidt angår håndtering i miljøet under import og før og under oplagring og forarbejdning.

Artikel 2

Denne beslutning er rettet til medlemsstaterne.

Udfærdiget i Bruxelles, den 22. april 1998.

På Kommissionens vegne

Ritt BJERREGAARD

Medlem af Kommissionen

(1) EFT L 117 af 8. 5. 1990, s. 15.

(2) EFT L 169 af 27. 6. 1997, s. 72.

(3) EFT L 237 af 28. 8. 1997, s. 18.

(4) EFT L 43 af 14. 2. 1997, s. 1.